Jackie Voges

Ernest (Jackie) Voges (☆ 9 di aprel 1931 na Kòrsou - † 25 di yüli 2023 na Kòrsou) tabata un ingeniero i polítiko antiano. E tabata minister di Salubridat di Antia Hulandes den gabinete Jonckheer-Kroon entre 1966 i 1969 i minister di Tráfiko i Transportashon den gabinete Evertsz entre 1973 i 1977.

 Biografia 
Jackie Voges a nasé na Kòrsou komo yu mayó di Eunice Peterson i Charles E.W. (Ernesto) Voges (1907-1973), polítiko. Su mayornan tabata di Islariba. E tabatin tres ruman muhé i dos ruman hòmber, di kual esun mas yong, Russell Voges, tambe tabata polítiko i minister di Antias Hulandes. El a bai Sint Thomas College i na 1947 a optené su MULO-diploma. Despues Voges a muda pa Den Haag unda el a finalisá su estudio den arkitektura na HTS na 1952.Reinders, Alex, Politieke geschiedenis van de Nederlandse Antillen en Aruba 1950-1993, Walburg Pers, Zutphen (1993) Bèk na Kòrsou el a kuminsa su karera den gobièrnu na Dienst Openbare Werken (DOW), okupando trái otro e funshon di hefe di departamentu di planologia, inspekshon di konstrukshon i kas, i topografia. 

Voges tabata polítikamente aktivo den partido NVP. E tabata miembro di Konseho Insular di Kòrsou di aña 1959 te 26 di yüni 1967, ekskluyendo algun interupshon pa motibu di estadia den eksterior. El a fungi komo diputado di Kòrsou di 3 di òktober 1966 te cu 30 di yüni 1967. Desde yanüari 1967 ora su tata a wòrdu rayá dor di NVP Voges gradualmente a distansia su mes di e partido i na sèptèmber 1967 a hasi denunsia kontra NVP pa insulto.Obstructie, Amigoe (21 di mart 1967) Dia 16 di ougùstùs 1967 e ta huramentá komo minister di Salubridat den gabinete Jonckheer-Kroon, un koalishon di partido DP di Kòrsou i PPA di Aruba.Jackie Voges minister, nog zonder portefeuille, Amigoe (16 di ougùstùs 1967) 

Despues di su retiro na 1969 e tabata konsehero di Kolegio Ehekutivo di Kòrsou, enkargá ku planifikashon i koordinashon di proyekto. Durante formashon di gabinete Evertsz Voges a wòrdu nominá pa Claude Wathey (DP Sint Maarten) komo kandidato ministerial pa Islariba. El a okupá entre 1973 i 1977 e puesto di minister di Tráfiko i Transportashon. Voges a fungi tambe pa algun tempo komo minister di Hustisia i visepremier interino, despues ku na desèmber 1975 gabinete Evertsz a kita e kartera di tres minister di MEP. Ministerraad verdeelt portefeuilles opnieuw, Amigoe (17 di desèmber 1975)

Despues di a gradua den lei na 1977 e ta wòrdu nombrá komo dosente i dekano di e fakultat hurídiko na UNA (awor University of Curaçao). El a bandoná universidat na 1982 pa bira e promé direktor di Curaçao Ports (CPA), un kompania di gobièrnu ku ta manehá wafnan. Durante su dieskuater aña komo direktor, di 1982 te 1996, el a hunga un papel importante den e desaroyo portuario di Kòrsou.Nieuwe naam voor megapier, Antilliaans Dagblad (28 di desèmber 2015) 

Despues di baha ku penshun Voges a atkerí e korant Amigoe, kua el a dirigí pa basta aña promé di pasa esaki over pa su yu hòmber Michael. 

Durante su karera Voges tabata aktivo komo dirigente riba diferente tereno. E tabata miembro di direktiva di e bondnan di landamentu i di tiro. Na 1988 el a keda elegí pa aklamashon komo presidente di Vereniging Bedrijfsleven Curacao (VBC).Jacky Voges voorzitter VBC, Amigoe (13 di febrüari 1988). Pa mas ku sinkuenta aña Voges tabata enbolbí ku Stichting Monumentenzorg Curaçao, den kual fundashon el a fungi tantu komo komisario, presidente (1982-2003) i advisor.Ernest (Jackie) Voges overleden (92), curaçao.nu (25 di yüli 2023)

Voges tabata kasá ku Maria (May) Voges i tabata tata di dos yu hòmber. El a fayesé dia 25 di yüli 2023 na edat di 92 aña. 

 Honor 
Voges a wòrdu kondekorá komo Kabayero (Ridder) den Orden di Leon Hulandes (Orde van de Nederlandse Leeuw) na 1979. Pa rekonosé su trabounan pa e isla a nombra dia 28 di desèmber 2015 a nombra e promé megapier di Kòrsou na su nòmber: Ernest (Jackie) Voges-pier. Prins Bernardfonds a otorgá e "zilveren anjer" pa su kontribushon riba tereno di monumento na 1998. Na 2019 Monumentenzorg Curaçao a instituí na su honor e "Ernest (Jackie) Voges Monument Award", un premio bi-anual pa prestashon meritorio riba tereno di konservashon di monumento.The 'Ernest (Jackie) Voges' Monument Award, Willemstad (27 di yanüari 2018) 

Kòrsou
Category:Polítiko di Kòrsou
Category:Minister di Antias Hulandes